Landdros moet nou besluit oor treinspoordoodElna-Marie Abbott (Foto: Facebook via Elizma Theron) ŉ Landdros gaan nou moet besluit of Elna-Marie Abbott (29) wie se onthoofde lyk Vrydag op ŉ treinspoor in Windhoek gekry is, selfmoord gepleeg het. Die Namibiese koerant Republikein berig die polisie het bevestig die nadoodse ondersoek is afgehandel en dat ŉ moorddossier nie geopen is nie. Die bewysstukke wat ingesamel is, sal nou as deel van ŉ geregtelike doodsondersoek aan ŉ landdros voorgelê word, het adj.komm. Edwin Kanguatjivi, polisiewoordvoerder, gesê. Dié items sluit in briewe – wat aan familielede gerig is – wat in Abbott se motor gevind is. “Dit sal die landdros se taak wees om aan die hand van al die bewysstukke te bevind of sy haar eie lewe geneem het,” het Kanguatjivi volgens Republikein gesê. Abbott is verlede week as vermis aangemeld en haar motor is later, ongeveer 2 km van waar haar liggaam gevind is, opgespoor. Dit is geparkeer in die gebied van Ausspannplatz in ŉ parkeerterrein van Merensky Towers. Sy het glo haar motorsleutels by die ontvangs van Merensky Towers ingehandig en aan die ontvangsdame gesê ŉ man van Suid-Afrika sou later haar motor kom haal. Speurders het haar motor deursoek en persoonlike besittings, waaronder haar selfoon en drie sakke met klere en nagklere, boeke en grimering, gevind. Abbott se suster Elzane het aan Republikein gesê haar sussie was “van goud aanmekaargesit”. Sy het haar beskryf as “die sagste, liefste mens”.